﻿

На основу члана 5. став 3. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) и члана 43. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**ОДЛУКУ**

**о емисији дугорочних државних хартија од вредности**

1. Република Србија емитује дугорочне државне хартије од вредности ради финансирања буџетског дефицита, рефинансирања доспелих обавеза по основу јавног дуга и финансирања инвестиционих и програмских пројеката.

2. Основни елементи дугорочних државних хартија од вредности из тачке 1. ове одлуке су:

|  |  |
| --- | --- |
| Емитент | Република Србија |
| Износ емисије | 150.000.000 евра |
| Номинална вредност | 1.000 евра |
| Датум емитовања | 16. март 2022. године |
| Датум салдирања | 18. март 2022. године, односно два радна дана од датума аукције за наредне аукције |
| Датум доспећа | 18. март 2047. године |
| Купон | 2,30% годишње |

3. Дугорочне државне хартије од вредности емитују се у нематеријализованом облику и региструју код Централног регистра, депоа и клиринга хартија од вредности АД Београд (у даљем тексту: Централни регистар).

4. Дугорочне државне хартије од вредности гласе на име.

5. Продајна цена дугорочних државних хартија од вредности утврђује се у форми обвезница са годишњом исплатом купона. Датуми доспећа купона су 18. март 2023. године, 18. март 2024. године, 18. март 2025. године, 18. март 2026. године, 18. март 2027. године, 18. март 2028. године, 18. март 2029. године, 18. март 2030. године, 18. март 2031. године, 18. март 2032. године, 18. март 2033. године, 18. март 2034. године, 18. март 2035. године, 18. март 2036. године, 18. март 2037. године, 18. март 2038. године, 18. март 2039. године, 18. март 2040. године, 18. март 2041. године, 18. март 2042. године, 18. март 2043. године, 18. март 2044. године, 18. март 2045. године, 18. март 2046. године и 18. март 2047. године. Уколико датум доспећа дугорочних државних хартија од вредности или датум доспећа купона падне у нерадан дан, исплата ће се обавити првог наредног радног дана.

Износ продајне цена дугорочних државних хартија од вредности емитованих у форми обвезница израчунава се по формули:



Легенда:

D – продајна цена

N – номинална вредност

pk – годишња купонска стопа

f – број купона у току године

p – извршна стопа приноса

K – укупан број купона који доспевају од дана продаје до дана доспећа

d1 – број дана од датума продаје до дана доспећа следећег купона

d2 – број дана у купонском периоду коме припада датум продаје

У случају када се трговање врши у последњем купонском периоду, износ продајне цене дугорочних државних хартија од вредности емитованих у форми обвезница израчунава се по формули:



Легенда:

D – продајна цена

N – номинална вредност

pk – годишња купонска стопа

f – број купона у току године

p – извршна стопа приноса

d1 – број дана од датума продаје до дана доспећа последњег купона

d2 – број дана у купонском периоду коме припада датум продаје.

6. Пренос власништва на дугорочним државним хартијама од вредности врши се у року од два радна дана од дана емисије, односно аукције на одговарајуће рачуне купаца дугорочних државних хартија од вредности који се воде код Централног регистра.

7. Номинална вредност дугорочних државних хартија од вредности којe нису продатe до 31. децембра 2022. године, преноси се са емисионог рачуна на рачун окончања емисије Републике Србије у Централном регистру.

8. Дугорочне државне хартије од вредности могу да буду откупљене и пре рока њиховог доспећа, ако министар финансија или лице које он овласти из члана 39. став 8. Уредбе о општим условима за емисију и продају државних хартија од вредности на примарном тржишту („Службени гласник РС”, бр. 100/14, 78/17, 66/18, 78/18 и 140/20) о томе одлучи.

9. Ова одлука ступа на снагу наредног дана од дана објављивања у „Службеном гласнику Републике Србије”.

05 број 424-12243/2021

У Београду, 29. децембра 2021. године

**Влада**

Председник,

**Ана Брнабић,** с.р.